Dăncilă spune că ar fi total greșit ca socialiștii europeni să sancționeze PSD după modelul PPE în cazul partidului lui Viktor Orban

Ar fi o greșeală dacă socialiștii europeni ar sancționa PSD după modelul adoptat de PPE în cazul formațiunii lui Viktor Orban, Fidesz, a declarat pentru TVR premierul Viorica Dăncilă după întâlnirea pe care a avut-o la Bruxelles cu socialiștii europeni.

„Ar fi greșeala nu numai a social-democraților, dar și a popularilor europeni. Dacă noi încercăm să dăm, să căutăm monedă de schimb pentru ceea ce s-a întâmplat cu Ungaria, și această monedă de schimb ar fi România, cred că ar fi o abordare total greșită. Cred că principalul pericol este ca această reciprocitate legată de unele țări să-și facă loc în Parlamentul European pentru că nu ar câștiga nici unii, nici alții. Cei care care ar câștiga ar fi forțele extremiste”, a declarat Viorica Dăncilă.

Preşedintele PNL, Ludovic Orban, a declarat joi, într-o conferinţă de presă la Sibiu, că PSD şi ALDE ar trebui excluse din familiile lor europene, după modelul PPE care a suspendat Fidesz, transmite Agerpres.

Fidesz, formațiunea premierului ungar Viktor Orban, a fost suspendată din PPE (detalii aici).

Sursa foto: gov.ro